Oma autojuhikarjääri jooksul on Helju Sepa-Rebasel tulnud rinda pista üsna mitmesuguste masinatega alates veoautodest lõpetades kiirabiautodega. Kliinikumis oli tema esimeseks sõiduvahendiks mikrobuss RAF ehk vana Latvia. Praegu keerab ta 2008. aasta Mazda rooli.  "Mugavad masinad! Need on ikka inimestele tehtud," muheleb Helju. "Selles mõttes on võrreldes algusaastatega ikka nagu öö ja päev." Ka remondibaas ja sõidukite tehniline seisund on naise sõnul praegu hoopis parem.